Stian Carstensen

Oppvekst og studier

Som barn lærte han å spille av sin bestefar og sin far. I 1982 TV-debuterte han på det populære programmet Halvsju med "Dizzy fingers" av Zez Confrey, et virtuost vaudevillemusikkstykke. Han turnerte i Nord-Dakota i 1983 med sin egen melodi «If I only could get a little Lefse». 
Etter en periode i metal-sjangeren, gikk han på Viken Folkehøgskole og studerte jazz og harmonilære. Deretter studerte han fra 1991 til 1993 ved Jazzlinja (NTNU) med gitar som hovedinstrument.

Profesjonell musiker

I 1991 etablerte han også kvintetten Farmers Market mens han gikk på Jazzlinja.
I 1999 møtte han sangeren Elias Akselsen, og innledet et samarbeid som resulterte i den kritikerroste cd-en Hjemlandsklokker. Senere har Carstensen og Akselsen spilt inn ytterligere tre plater sammen, og holdt en rekke konserter.

Eidsvoll

Stian Carstensen er bosatt på Eidsvoll, og er æresmedlem i Eidsvoll Jazzklubb (2002). Siden 1991 har han årlig bidratt til klubbens arrangement «Førjulsjazz med Stian Carstensen». Senere har han også hatt suksess med komposisjonen "Salme til trekkspillets fremme særlig i de urbane strøk av Norge" som ble skrevet i forbindelse med Josefine viseklubbs 10-årsjubileum på Rockefeller og fremført med KORK i 2005.

Bestillingsverk

Radiodokumentaren i NRK P2 bestilte en ny nasjonalsang til 17. mai 2008, med både tekst og musikk av Stian Carstensen. Resultatet ble marsjen «Ja, Noorge». Det er en humoristisk oppramsing av norgeshistorien på fem vers, som starter med istiden og slutter med et vers om Big Brother. Teksten er skrevet i en slags språklig hybrid bestående av arkaisk norsk, gammelt riksmål, revynorsk og samtidsnorsk.  Verket hadde premiere i NRK P2 17. mai 2008 klokken 10:03 i radiodokumentaren, "Å være norsk i detalj". «Ja, Noorge» ble fremført av Kringkastingsorkestret og Oslo fagottkor med Bjarte Hjelmeland som solist.
I 2012 skrev han musikk til det kritikerroste stykket Jåtåkdag på Nationaltheatret, og samarbeidet med Torbjørn Harr, Jan Gunnar Røise og Mariann Hole. Han medvirket også som musiker i stykket.
I 2013 fremførte han sitt bestillingsverk «Flipp» med bl.a Ola Kvernberg, Atle Sponberg, Mats Rondin, Sidsel Walstad, Torbjørn Dyrud og deler av Farmers Market på Vossajazz sitt 40-års jubileum. Verket ble i pressen betegnet som tidenes bestillingsverk og fikk meget gode skussmål på det internasjonale nettstedet allaboutjazz. Stilartsmessig var verket preget av forskjellige elementer fra europeisk kunstmusikk til bluegrass, barokk, progrock og balkanske rytmer.

TV og radio

I 2006/07 var Stian Carstensen med i programmet Landeplage med Ravi. I serien bodde han i ei campingvogn og spilte mer eller mindre bisarre versjoner av kjente slagere.
I 2013 var han bandleder i NRKs tv-serie Jazzlab, som handlet om jazz og improvisasjon. Gjesteartister i serien var blant andre Stian Westerhus, Gard Nilssen, John Pål Inderberg og Ellen Andrea Wang.
Carstensens interesse for bluegrassmusikk førte i 2013 til at BBC laget radioprogrammet Stian Carstensen meets Jerry Douglas.

Skribent

Carstensen har fast spalte på Eidsvollsdialekt i lokalavisen Eidsvoll/Ullensaker blad.
Carstensen utga i 2016 boken God sesong for leppefiskere, Perledykk i folkedypet, sammen med Øystein Sunde. Boken består av en rekke kuriøse og ufrivillig morsomme faksimiler, annonser og skilt.